Document ID: 31996D0510

KOMISJONI OTSUS,
18. juuli 1996,
milles sätestatakse põlvnemistunnistused tõuloomade, nende sperma, munarakkude ja embrüote importimiseks
(EMPs kohaldatav tekst)
(96/510/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. juuni 1994. aasta direktiivi 94/28/EÜ, milles sätestatakse loomade, nende sperma, munarakkude ja embrüote kolmandatest riikidest importimise suhtes kohaldatavate zootehniliste ja genealoogiliste tingimustega seotud põhimõtted,1 eriti selle artikli 4 teist ja kolmandat taanet, artikli 5 teist ja kolmandat taanet, artikli 6 teist taanet ning artikli 7 teist taanet,
ning arvestades, et:
komisjon koostab põlvnemistunnistused, mis peavad tõuloomade, nende sperma, munarakkude ja embrüote ühendusse importimisel nendega kaasas olema; kõnealustes tunnistustes sisalduv teave on ühenduse tõuraamatusse või registrisse kandmise aluseks;
vastavalt nõukogu direktiivi 94/28/EÜ artiklile 1 võib tõuloomi importida üksnes juhul, kui nad on kantud tõuraamatusse või registrisse, mida peab kõnealuse direktiivi artiklis 3 osutatud loetelus nimetatud asutus; kuni kõnealuse loetelu koostamiseni on vaja sätestada põlvnemistunnistused;
iga liigi, selle sperma, munarakkude ja embrüote eripära tõttu on vaja koostada tunnistused tõupuhaste aretusloomade, ristandsigade, tiinete loomade, sperma, munarakkude ja embrüote jaoks;
kuni direktiivi 94/28/EÜ artikli 5 teise taande kohase otsuse tegemiseni võib importida üksnes sellise looma spermat, kelle jõudlust on kontrollitud ja aretusväärtust on hinnatud;
osa vastuvõtjat käsitlevast teabest sisaldub juba loomade, sperma, munarakkude ja embrüote importimiseks nõutavates veterinaarsertifikaatides; seepärast ei ole seda teavet vaja kanda põlvnemistunnistustele;
asjaomaste liikide tõuloomade, nende sperma, munarakkude ja embrüote ühendusesiseses kaubanduses kasutatavate põlvnemistunnistuste näidised ja nõutavad andmed on juba sätestatud komisjoni otsustes 86/404/EMÜ,2 88/124/EMÜ,3 89/503/EMÜ,4 89/506/EMÜ,5 90/258/EMÜ,6 93/623/EMÜ7 ja 96/80/EÜ;8
käesoleva otsusega ettenähtud meetmed on kooskõlas alalise zootehnikakomitee arvamusega,
ON VASTU VÕTNUD KÄESOLEVA OTSUSE:
Artikkel 1
Direktiivi 94/28/EÜ artikli 4 teises taandes nimetatud tunnistus peab vastama:
- tõupuhaste aretusveiste, tõupuhaste aretussigade, tõupuhaste aretuslammaste ja -kitsede puhul I lisas esitatud näidisele,
- ristandsigade puhul II lisas esitatud näidisele,
- registreeritud hobuslaste puhul otsuses 93/623/EMÜ sätestatud identifitseerimisdokumendile.
Artikkel 2
Kui artiklis 1 nimetatud loomad on tiined, tuleb tunnistusele lisada III lisas esitatud näidisele vastav tunnistus.
Artikkel 3
Direktiivi 94/28/EÜ artikli 5 kolmandas taandes osutatud sperma tunnistus peab vastama IV lisas esitatud näidisele.
Artikkel 4
Direktiivi 94/28/EÜ artikli 6 teises taandes osutatud munarakkude tunnistus peab vastama V lisas esitatud näidisele.
Artikkel 5
Direktiivi 94/28/EÜ artikli 7 teises taandes osutatud embrüote tunnistus peab vastama VI lisas esitatud näidisele.
Artikkel 6
Artiklitega 1-5 ettenähtud tunnistustes sätestatud andmed võivad sisalduda loomadele, spermale, munarakkudele ja embrüotele lisatud dokumentides. Sellisel juhul peab ametiasutus tõendama, et sätestatud andmed sisalduvad kõnealustes dokumentides, kasutades järgmist sõnastust:
"Allakirjutanu kinnitab, et need dokumendid sisaldavad komisjoni otsuses 96/510/EÜ nimetatud andmeid."
Artikkel 7
Käesolevat otsust kohaldatakse alates 1. augustist 1997.
Artikkel 8
Käesolev otsus on adresseeritud liikmesriikidele.
Brüssel, 18. juuli 1996

Labels: 3
16
6